b'\n_START_ARTICLE_\nBombardementet af Tallinn under 2. verdenskrig\n_START_PARAGRAPH_\nLuftbombardementet af Tallinn (1944) betegner et af de alvorligste angreb p\xc3\xa5 civilbefolkningen i Estland under 2. verdenskrig. If\xc3\xb8lge officielle tal d\xc3\xb8de 757 personer direkte som f\xc3\xb8lge af luftbombardementet, men dette tal menes at v\xc3\xa6re i underkanten, da der senere blev fundet yderligere ofre. F\xc3\xa5 dage forinden, den 6. marts havde sovjetiske luftstyrker totalbombarderet byen Narva s\xc3\xa5 kraftigt, at praktisk talt ikke en eneste bygning forblev uber\xc3\xb8rt, og den 8. marts 1944 havde sovjetiske luftstyrker tillige bombet byerne J\xc3\xb5hvi og Tapa. Den 26. marts blev Tartu bombet, hvorved 67 indbyggere d\xc3\xb8de. I alt er opgjort, at 2.909 personer d\xc3\xb8de som f\xc3\xb8lge af bombeangreb i tiden 1941\xe2\x80\x941945. _NEWLINE_Sovjetunionen foretog under krigen flere bombeangreb mod den estiske hovedstad: i 1942, i 1943 og endelig det st\xc3\xb8rste i marts 1944.\n_START_SECTION_\nSovjetiske bombeangreb 1942 og 1943\n_START_PARAGRAPH_\nTallinn blev bombarderet af sovjetiske luftstyrker flere gange i maj og september 1942. _NEWLINE_I 1943 gennemf\xc3\xb8rtes flere bombardementer af Tallinn i februar, marts, maj, august og september.\n_START_SECTION_\nSovjetiske bombeangreb i 1944\n_START_PARAGRAPH_\nDe alvorligste luftbombardementer fandt sted den 9. og 10. marts 1944. En uge tidligere havde borgmesteren i Tallinn givet ordre til byens indbyggere om at forlade hovedstaden, men evakueringen mislykkedes. Bombeangrebet var mere omfattende end den stedlige befolkning p\xc3\xa5 nogen m\xc3\xa5de havde forestillet sig. Bombefl\xc3\xa5den omfattede omkring 280 fly, som smed 3.068 bomber, heraf 1.725 eksplosive og 1.300 andre, der p\xc3\xa5f\xc3\xb8rte byen stor skade. Brandv\xc3\xa6senet manglede vand til slukningsarbejdet, idet sovjetiske sabot\xc3\xb8rer havde spr\xc3\xa6ngt byens pumpestation forud for luftangrebet.\n_START_SECTION_\nBombningernes gennemf\xc3\xb8relse\n_START_PARAGRAPH_\nBombardementet begyndte om aftenen klokken 19.15, og f\xc3\xb8rste b\xc3\xb8lge varede til klokken 21.15. Klokken 1.00 om natten blev byen udsat for anden b\xc3\xb8lge, der fortsatte til klokken 4.00 om morgenen. Ved begge b\xc3\xb8lger deltog henved 280 russiske bombefly, og der blev kastet store m\xc3\xa6ngder brand-, spr\xc3\xa6ng- og fosforbomber. P\xc3\xa5 Lasnam\xc3\xa4e befandt sig ni Ju-88 natj\xc3\xa6ger-eskadriller, hvoraf kun fem var beredte til at starte. alligevel fik de nedskudt 16 bombefly. Sammenlagt nedsk\xc3\xb8d denne nat byens antiluftskytsenheder og JU-88 natj\xc3\xa6ger-eskadriller 36-38 russiske bombefly.\n_START_SECTION_\nSkader og tab\n_START_PARAGRAPH_\nDe milit\xc3\xa6re tab var ubetydelige, idet kun f\xc3\xa5 milit\xc3\xa6re installationer og forr\xc3\xa5d blev ramt; det eneste betydelige tab var, at en million liter br\xc3\xa6ndstof gik op i flammer i et br\xc3\xa6ndstofdepot. Blandt virksomheder, der havde leveret udstyr til den tyske h\xc3\xa6r, blev "Luther" tr\xc3\xa6fabrik og Urania-Werke kabelfabrik \xc3\xb8delagte. Men den altovervejende del af bomberne ramte boliger og offentlige bygninger, herunder "Estonia" (det estiske nationalteater), St. Nikolai kirke, byens synagoge, fire biografer samt Tallinn Stadsarkiv med dets v\xc3\xa6rdifulde samling af middelalderlige dokumenter. Da byens forstadshuse for en overvejende dels vedkommende var bygget af tr\xc3\xa6, skete der omfattende brandskader her og i bykernen: i f\xc3\xb8lge en officiel opg\xc3\xb8relse mistede 757 indbyggere livet, heraf 586 civile borgere, 50 tilh\xc3\xb8rende milit\xc3\xa6rt personale og 121 krigsfanger, 213 blev alvorligt tilskadekomne, 446 blev lettere skadet. Blandt de skadede var 65 milit\xc3\xa6re tjenestem\xc3\xa6nd og 75 krigsfanger. Senere opgjordes flere ofre s\xc3\xa5ledes, at antallet af dr\xc3\xa6bte sk\xc3\xb8nnes at v\xc3\xa6re omkring 800._NEWLINE_Henved 8.000 bygninger blev \xc3\xb8delagte, hvilket angiveligt udgjorde en tredjedel af byen og halvdelen af boligmassen. Omkring 20.000 indbyggere mistede deres hjem som f\xc3\xb8lge af bombardementet. Byens tyske kommandant gjorde en stor indsats b\xc3\xa5de for at belyse \xc3\xb8del\xc3\xa6ggelserne og hj\xc3\xa6lpe n\xc3\xb8dstedte borgere.\n_START_SECTION_\nEfterf\xc3\xb8lgende begivenheder\n_START_PARAGRAPH_\nDe sidste sovjetiske luftbombardementer af Tallinn fandt sted natten inden den 22. september 1944.\n_START_SECTION_\nMindesm\xc3\xa6rke\n_START_PARAGRAPH_\nGennem hele sovjettiden stod ruiner i Harju t\xc3\xa3nav (gade) i den gamle bymidte som mindesm\xc3\xa6rke over ofrene for bombardementet, men i 2007 blev ruinerne tild\xc3\xa6kket og en park dannet over dem efter grundige forudg\xc3\xa5ende ark\xc3\xa6ologiske udgravninger.\n_START_SECTION_\nN\xc3\xbcrnberg\n_START_PARAGRAPH_\nUnder krigsskueprocesserne i N\xc3\xbcrnberg blev tyske naziledere anklaget \xe2\x80\x93 og d\xc3\xb8mt \xe2\x80\x93 for at have st\xc3\xa5et bag bombardementet!'